บลจ.บัวหลวงออกกองทุนหุ้นตั้งเป้ากำไร15%
บลจ.บัวหลวง เสนอขายกองทุนเปิดบัวหลวงทริกเกอร์ 15% ตั้งเป้ากำไรหุ้น 15% ภายใน 2 ปี หลังกองทุนแรกประสบผลสำเร็จ เชื่อสภาพตลาดเอื้อต่อการบริหารและสร้างผลตอบแทน
7 ก.ค. 2553

บลจ.บัวหลวง เสนอขายกองทุนเปิดบัวหลวงทริกเกอร์ 15% ตั้งเป้ากำไรหุ้น 15% ภายใน 2 ปี หลังกองทุนแรกประสบผลสำเร็จ เชื่อสภาพตลาดเอื้อต่อการบริหารและสร้างผลตอบแทน
นายวศิน  วัฒนวรกิจกุล  กรรมการผู้จัดการ  กลุ่มธุรกิจกองทุนรวม  บริษัทหลักทรัพย์จัดการกองทุนรวม บัวหลวง เปิดเผยว่า บลจ.บัวหลวง เตรียมเสนอขายกองทุนเปิดบัวหลวงทริกเกอร์ 15% ในระหว่างวันที่ 8-16 ก.ค. นี้ หลังจากประสบความสำเร็จกับบัวหลวงทาร์เก็ตรีเทิร์นที่สร้างผลตอบแทนให้กับผู้ลงทุนได้ 27.17% ภายใน 1 ปี 7 เดือน จากเป้าหมาย 25% ภายใน 3 ปี ที่ตั้งไว้ 
นายวศิน กล่าวว่า กองทุนนี้ จัดเป็นกองทุนผสมที่มีกำหนดระยะเวลาการลงทุนชัดเจน และมีเป้าหมายการบริหาร คือ จะพยายามสร้างผลตอบแทนจากการลงทุนในหุ้นให้ได้ผลตอบแทน 15% ภายใน 24 เดือน ทั้งนี้ สามารถเลิกกองทุนได้ก่อน 24 เดือน หากสร้างผลตอบแทนได้ไม่น้อยกว่า 15% สำหรับเงื่อนไขการเลิกกองทุนก่อน 24 เดือน คือ 1) ราคาหน่วยลงทุนไม่ต่ำกว่า 11.65 บาท เป็นเวลา 3 วันทำการติดต่อกัน และ 2) ราคามูลค่าหน่วยลงทุนที่จะรับซื้อคืนโดยอัตโนมัติ ไม่ต่ำกว่าร้อยละ 11.50 บาท และ 3) ทรัพย์สินของกองทุนเป็นเงินสดหรือเงินฝากธนาคารทั้งหมด และในกรณีที่กองทุนอายุครบ 24 เดือนก่อน กองทุนจะทำการขายคืนหน่วยลงทุนให้กับผู้ถือหน่วยลงทุนตามมูลค่าหน่วยลงทุนในขณะนั้น โดยเงินที่ผู้ถือหน่วยลงทุนได้รับคืน จะเป็นไปตามการบริหารกองทุนในระยะเวลา 24 เดือน ซึ่งอาจมากกว่าหรือน้อยกว่า 10 บาทก็ได้
นายวศิน กล่าวต่อว่า กองทุนนี้มีการกำหนดอัตราผลตอบแทนเป้าหมาย และระยะเวลาการลงทุนสูงสุดที่ชัดเจน ซึ่งแตกต่างจากกองทุนเปิดโดยทั่วไปของ บลจ.บัวหลวง ทั้งยังมีความยืดหยุ่นในด้านการบริหาร โดยสามารถปรับเปลี่ยนสัดส่วนการลงทุนให้เหมาะสมกับสภาวการณ์ได้ และด้วยเหตุที่กองทุนเปิดขายเพียงครั้งเดียว ไม่เปิดรับซื้อคืนระหว่างการลงทุนจนกว่าจะครบ 24 เดือน หรือก่อนหน้านั้นหากสร้างผลตอบแทนได้ถึงเป้าหมาย ทำให้ผู้จัดการกองทุนนำเงินไปลงทุนได้อย่างเต็มจำนวน และมีประสิทธิภาพ โดยไม่ต้องสำรองเงินสดไว้สำหรับการรับซื้อคืนหน่วยลงทุน
“บลจ.บัวหลวง เรามองว่าจากสภาวะเศรษฐกิจปัจจุบัน และแนวโน้มการลงทุนมีทิศทางที่ดีขึ้น จากพื้นฐานเศรษฐกิจของประเทศแถบเอเชียที่แข็งแกร่งกว่าประเทศฝั่งอเมริกาและยุโรป ทำให้มีการย้ายเงินทุนมายังประเทศแถบเอเชียมากขึ้น ส่วนประเทศไทย พื้นฐานทางเศรษฐกิจ และการเงินก็ยังถือว่าแข็งแกร่ง การส่งออก ซึ่งถือเป็นตัวจักรสำคัญในการขับเคลื่อนเศรษฐกิจ ยังไปได้แม้จะได้รับผลกระทบจากเหตุการณ์ทางการเมืองในช่วงที่ผ่านมา แต่ก็ยังมีการคาดการณ์ว่าเศรษฐกิจไทยน่าจะเติบโตได้ 5% ถึง 6% ซึ่งจัดว่าอยู่ในกลุ่มประเทศที่มีอัตราการเติบโตสูงในภูมิภาคเอเชีย นอกจากนี้ ราคาของหุ้นในตลาดหลักทรัพย์ไทย ยังต่ำเมื่อเปรียบเทียบกับภูมิภาค โดยดูได้จากประมาณการ P/E 2011 เท่ากับ 9.9 เท่า ซึ่งต่ำกว่าภูมิภาคที่ระดับประมาณ  12 เท่า ในขณะที่มีการคาดการณ์การเติบโตของรายได้ของบริษัทจดทะเบียนใน 2-3 ปีข้างหน้า อยู่ในระดับ 15-20% สิ่งเหล่านี้เป็นปัจจัยสนับสนุนที่ทำให้เราเชื่อว่า การลงทุนในตลาดหุ้นยังมีโอกาสและจังหวะในการสร้างผลตอบแทน 15% ภายใน 2 ปีได้”นายวศิน กล่าว
กองทุนเปิดบัวหลวงทริกเกอร์ 15% เหมาะกับผู้ลงทุนที่มองเห็นโอกาสและต้องการหาแสวงหาผลตอบแทนจากการลงทุนในตลาดหลักทรัพย์ หรือผู้ที่อึดอัดกับผลตอบแทนจากการลงทุนในตราสารหนี้หรือเงินฝากที่ต่ำในปัจจุบัน และรับความเสี่ยงจากการลงทุนในหุ้นได้ มีเงินเย็นเพียงพอสำหรับการลงทุน 24 เดือนได้ หรืออาจจะเป็นผู้ไม่มีเวลา ไม่มีข้อมูล หรือไม่ต้องการติดตามภาวะตลาดเพื่อจับจังหวะการซื้อขายด้วยตนเอง โดยมอบหมายให้ผู้จัดการกองทุนทำหน้าที่แทน
กองทุนเปิดบัวหลวงทริกเกอร์ 15% เสนอขายครั้งเดียวระหว่างวันที่ 8-16 ก.ค. นี้ มูลค่าจองซื้อขั้นต่ำเพียง 1,000 บาท โดยผู้ที่สนใจสามารถจองซื้อ หรือสอบถามรายละเอียดได้ที่ สาขาธนาคารกรุงเทพ โทร. 1333 หรือบล.บัวหลวง หรือ บลจ.บัวหลวง โทร 0 2674 6488 กด 8